Hátt í þriðjungur þeirra úkraínsku flóttamanna sem komið hafa hingað til lands undanfarnar vikur er kominn með vinnu. Aðgerðastjóri flóttamannateymis segir að fólkið festist í búsetuúrræðum fyrir flóttafólk vegna húsnæðisskorts og leiguverðs.
Alls hafa hátt í 1.100 konur, karlar og börn komið hingað til lands frá Úkraínu frá innrás Rússa í landið í febrúar. Gylfi Þór Þorsteinsson aðgerðastjóri teymis vegna komu flóttafólks frá Úkraínu segir að eitthvað sé um að fólk hafi snúið til baka:
Enda vill náttúrulega fólk komast heim sem fyrst, skiljanlega. Hversu margir það eru, vitum við ekki nákvæmlega þar sem fólki er ekki skylt að láta okkur vita.
Gylfi segir ýmsar ástæður fyrir því að fólk snúi aftur; ástandið í landinu sé mismunandi eftir landshlutum og sumir þurfi að huga að eignum og öðrum verðmætum. Hann segir að fólkið búi flest á höfuðborgarsvæðinu; ýmist í húsnæði á vegum Útlendingastofnunar eða sveitarfélaganna:
En svo eru það náttúrulega margir sem hafa útvegað sér húsnæði og starf víðsvegar um landið. Hversu margir úr þessum hópi eru komnir með starf? V ið gerum ráð fyrir að einhversstaðar á milli 200-300 séu komin í störf nú þegar.
Þetta er um þriðjungur þeirra rúmlega 800 flóttamanna frá Úkraínu sem eru á vinnualdri,18 ára og eldri. Gylfi segir að flest starfi fólkið í ferðaþjónustu og að það stefni í húsnæðisskort hjá þessum hópi:
Fólk sem ætti að færast út úr skammtímahúsnæði hvort sem það er hjá Útlendingastofnun eða sveitarfélögunum og fara yfir á leigumarkaðinn - því bregður við - bæði vegna þess að leiguverð er mjög hátt á Íslandi og ekki síst hvað framboð er lítið. Þannig að það er að myndast svolítil stífla í þessum úrræðum hjá okkur.
Flóttafólk frá Úkraínu sem komið er með atvinnu kemst ekki úr skammtímahúsnæði fyrir flóttafólk vegna leiguverðs og húsnæðisskorts. Hátt í þriðjungur þeirra sem eru á vinnualdri er kominn með vinnu hér á landi.